SPRÁVA KOMISIE

Bulharsko



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia 20. marca 2020 prijala oznámenie o aktivácii všeobecnej únikovej doložky Paktu stability a rastu. Doložka v zmysle článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj článku 3 ods. 5 a článku 5 ods. 2 nariadenia (ES) č. 1467/97 uľahčuje koordináciu rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles v dôsledku pandémie COVID-19 súčasné podmienky umožňujú aktiváciu doložky. Ministri financií členských štátov 23. marca 2020 vyjadrili súhlas s názorom Komisie. Aktivácia všeobecnej únikovej doložky umožňuje dočasný odklon od postupu úprav smerom k strednodobému rozpočtovému cieľu za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie takisto rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Z údajov, ktoré bulharské orgány oznámili 31. marca 2020 a ktoré následne overil Eurostat, vyplýva, že prebytok verejných financií v Bulharsku dosiahol v roku 2019 výšku 2,1 % HDP, zatiaľ čo hrubý dlh verejnej správy sa nachádzal na úrovni 20,4 % HDP. Na základe konvergenčného programu na rok 2020 plánuje Bulharsko na rok 2020 deficit na úrovni 3,1 % HDP, zatiaľ čo dlh sa plánuje na úrovni 28,5 % HDP.

Deficit plánovaný na rok 2020 predstavuje prima facie dôkaz o existencii nadmerného deficitu podľa Paktu stability a rastu.

Na základe týchto skutočností Komisia vypracovala túto správu, v ktorej analyzuje, či Bulharsko dodržiava kritérium deficitu uvedené v zmluve. Dlhové kritérium možno považovať za splnené, keďže miera zadlženosti je pod referenčnou hodnotou 60 % HDP stanovenou v zmluve. Zohľadňujú sa v nej všetky závažné faktory a náležite sa prihliada na rozsiahly hospodársky šok, ktorý súvisí s pandémiou ochorenia COVID-19.

Tabuľka 1. Deficit a dlh verejných financií (% HDP)

2016 2017 2018 2019 2020 KOM 2021 KOM Kritérium deficitu Saldo verejných financií +0,1 +1,1 +2,0 +2,1 –2,8 –1,8 Dlhové kritérium Hrubý dlh verejnej správy 29,3 25,3 22,3 20,4 25,5 25,4

Zdroj: Eurostat, prognóza Komisie z jari 2020

2.Kritérium deficitu

Na základe konvergenčného programu na rok 2020 má deficit verejných financií Bulharska v roku 2020 podľa plánov dosiahnuť úroveň 3,1 % HDP, čím prekročí referenčnú hodnotu 3 % HDP, ktorá je stanovená v zmluve, no blízko pri nej. Hoci deficit verejných financií prekročí 3 % HDP, plánuje sa, že zostane na úrovni blízko referenčnej hodnoty stanovenej v zmluve. Na základe jarnej prognózy Komisie sa deficit verejných financií v roku 2020 očakáva na úrovni 2,8 % HDP, čo je mierne pod referenčnou hodnotou 3 % HDP.

Prekročenie referenčnej hodnoty stanovenej v zmluve je v roku 2020 výnimočné, keďže je dôsledkom prudkého hospodárskeho poklesu. Vzhľadom na vplyv pandémie COVID-19 na bulharské hospodárstvo sa v jarnej prognóze Komisie predpokladá, že v roku 2020 dôjde k poklesu reálneho HDP o 7,2 %.

Prekročenie referenčnej hodnoty stanovenej v zmluve v rámci konvergenčného programu je podľa zmluvy a Paktu stability a rastu dočasné. V prognóze Komisie z jari 2020 sa predovšetkým predpokladá, že v roku 2021 deficit klesne pod referenčnú hodnotu.

Stručne povedané, plánovaný deficit je v roku 2020 tesne nad referenčnou hodnotou 3 % HDP stanovenou v zmluve. Prekročenie sa na účely podľa zmluvy a Paktu stability a rastu považuje za výnimočné a dočasné. Analýza teda naznačuje, že kritérium deficitu podľa zmluvy a nariadenia (ES) č. 1467/97 je splnené.

3. Závažné faktory

V článku 126 ods. 3 zmluvy sa stanovuje, že ak členský štát nesplní požiadavky vyplývajúce z jedného alebo z oboch uvedených kritérií, Komisia pripraví správu. V uvedenej správe sa tiež musí „prihliadnuť na to, či štátny deficit prekračuje štátne výdavky na investície a musia sa zohľadniť všetky ostatné závažné faktory vrátane stavu hospodárskeho a rozpočtového výhľadu členského štátu na stredne dlhé obdobie“.

Uvedené faktory sú ďalej objasnené v článku 2 ods. 3 nariadenia (ES) č. 1467/97, v ktorom sa takisto stanovuje, že treba náležite zohľadniť „všetky ostatné faktory, ktoré sú podľa názoru dotknutého členského štátu závažné z hľadiska komplexného posúdenia súladu s kritériami deficitu a dlhu a ktoré členský štát predložil Rade a Komisii“.